**அருளியவர்: வள்ளலார்**

சிவசிவ கஜமுக கணநாதா   
சிவகண வந்தித குணநீதா. 1

சிவசிவ சிவசிவ தத்துவ போதா   
சிவகுரு பரசிவ சண்முக நாதா. 2

அம்பலத் தரசே அருமருந்தே   
ஆனந்தத் தேனே அருள்விருந்தே. 3

பொதுநடத் தரசே புண்ணியனே   
புலவரெலாம் புகழ் கண்ணியனே. 4

மலைதரு மகளே மடமயிலே   
மதிமுக அமுதே இளங்குயிலே. 5

ஆனந்தக் கொடியே இளம்பிடியே   
அற்புதத் தேனே மலைமானே. 6

சிவசிவ சிவசிவ சின்மய தேஜா   
சிவசுந்தர குஞ்சித நடராஜா. 7

படன விவேக பரம்பர வேதா   
நடன சபேச சிதம்பர நாதா. 8

அரிபிர மாதியர் தேடிய நாதா   
அரகர சிவசிவ ஆடிய பாதா. 9

அந்தண அங்கண அம்பர போகா   
அம்பல நம்பர அம்பிகை பாகா. 10

அம்பர விம்ப சிதம்பர நாதா   
அஞ்சித ரஞ்சித குஞ்சித பாதா. 11

தந்திர மந்திர யந்திர பாதா   
சங்கர சங்கர சங்கர நாதா. 12

கனக சிதம்பர கங்கர புரஹர   
அனக பரம்பர சங்கர ஹரஹர. 13

சகல கலாண்ட சராசர காரண   
சகுண சிவாண்ட பராபர பூரண. 14

இக்கரை கடந்திடில் அக்கரையே   
இருப்பது சிதம்பர சர்க்கரையே. 15

என்னுயிர் உடம்பொடு சித்தமதே   
இனிப்பது நடராஜ புத்தமுதே. 16

ஐயர் திருச்சபை ஆடகமே   
ஆடுதல் ஆனந்த நாடகமே. 17

உத்தர ஞான சிதம்பரமே   
சித்தி எலாந்தரும் அம்பரமே. 18

அம்பலவா சிவ மாதே வா   
அம்பலவா இங்கு வா வா வா. 19

நடராஜன் எல்லார்க்கும் நல்லவனே   
நல்ல எலாம் செய்ய வல்லவனே. 20

ஆனந்த நாடகம் கண்டோமே - பர   
மானந்த போனகம் கொண்டோமே. 21

சகள உபகள நிட்கள நாதா   
உகள சததள மங்கள பாதா. 22

சந்ததமும் சிவ சங்கர பஜனம்   
சங்கீதம் என்பது சற்சன வசனம். 23

சங்கர சிவசிவ மாதேவா   
எங்களை ஆட்கொள வா வா வா. 24

அரகர சிவசிவ மாதேவா   
அருளமுதம் தர வா வா வா. 25

நடன சிகாமணி நவமணியே   
திடனக மாமணி சிவமணியே. 26

நடமிடும் அம்பல நன்மணியே   
புடமிடு செம்பல பொன்மணியே. 27

உவட்டாது சித்திக்கும் உள்ளமுதே   
தெவிட்டாது தித்திக்கும் தெள்ளமுதே. 28

நடராஜ வள்ளலை நாடுதலே   
நம்தொழிலாம் விளையாடுதலே. 29

அருட்பொது நடமிடு தாண்டவனே   
அருட்பெருஞ் சோதி என் ஆண்டவனே. 30

நடராஜ மாணிக்கம் ஒன்றதுவே   
நண்ணுதல் ஆணிப்பொன் மன்றதுவே. 31

நடராஜ பலமது நம்பலமே   
நடமாடு வதுதிரு அம்பலமே. 32

நடராஜர் பாட்டே நறும்பாட்டு   
ஞாலத்தார் பாட்டெல்லாம் வெறும்பாட்டு. 33

சிதம்பரப் பாட்டே திருப்பாட்டு   
ஜீவர்கள் பாட்டெல்லாம் தெருப்பாட்டு. 34

அம்பலப் பாட்டே அருட்பாட்டு   
அல்லாத பாட்டெல்லாம் மருட்பாட்டு. 35

அம்பல வாணணை நாடினனே   
அவனடி யாரொடும் கூடினனே. 36

தம்பதமாம் புகழ் பாடினனே   
தந்தன என்று கூத்தாடினனே. 37

நான்சொன்ன பாடலும் கேட்டாரே   
ஞான சிதம்பர நாட்டாரே. 38

இனித்துயர் படமாட்டேன் விட்டேனே   
என்குரு மேல் ஆணை இட்டேனே. 39

இனிப்பாடு படமாட்டேன் விட்டேனே   
என்னப்பன் மேல்ஆணை இட்டேனே. 40

சன்மார்க்கம் நன்மார்க்கம் நன்மார்க்கம்   
சகமார்க்கம் துன்மார்க்கம் துன்மார்க்கம். 41

நாதாந்த நாட்டுக்கு நாயகரே   
நடராஜரே சபா நாயகரே. 42

நான்சொல்லும் இதுகேளீர் சத்தியமே   
நடராஜ எனில்வரும் நித்தியமே. 43

நல்லோர் எல்லார்க்கும் சபாபதியே   
நல்வரம் ஈயும் தயாநிதியே. 44

நடராஜர் தம்நடம் நன்னடமே   
நடம் புரிகின்றதும் என்னிடமே. 45

சிவகாம வல்லிக்கு மாப்பிள்ளையே   
திருவாளன் நான் அவன் சீர்ப்பிள்ளையே. 46

சிவகாம வல்லியைச் சேர்ந்தவனே   
சித்தெல்லாம் செய்திடத் தேர்ந்தவனே. 47

இறவா வரம் தரு நற்சபையே   
எனமறை புகழ்வது சிற்சபையே. 48

என் இரு கண்ணுள் இருந்தவனே   
இறவாது அருளும் மருந்தவனே. 49

சிற்சபை அப்பனை உற்றேனே   
சித்தி எல்லாம் செயப் பெற்றேனே. 50

அம்பலவாணர் தம் அடியவரே   
அருளரசாள் மணி முடியவரே. 51

அருட்பெருஞ் சோதியைக் கண்டேனே   
ஆனந்தத் தெள்ளமுது உண்டேனே. 52

இருட்பெரு மாயையை விண்டேனே   
எல்லாம்செய் சித்தியைக் கொண்டேனே. 53

கருணா நிதியே குணநிதியே   
கதிமா நிதியே கலாநிதியே. 54

தருணா பதியே சிவபதியே   
தனிமா பதியே சபாபதியே. 55

கருணா நிதியே சபாபதியே   
கதிமா நிதியே பசுபதியே. 56

சபாபதி பாதம் தபோ பிரசாதம்   
தயாநிதி போதம் சதோதய வேதம். 57

கருணாம் பரவர கரசிவ பவபவ   
அருணாம் பரதர ஹரஹர சிவசிவ. 58

கனகா கரபுர ஹரசிர கரதர   
கருணா கரபர சுரவர ஹரஹர. 59

கனக சபாபதி பசுபதி நவபதி   
அனக உமாபதி அதிபதி சிவபதி. 60

வேதாந்த பராம்பர ஜயஜய   
நாதாந்த நடாம்பர ஜயஜய. 61

ஏகாந்த சர்வேத சமோதம   
யோகாந்த நடேச நமோநம. 62

ஆதாம்பர ஆடக அதிசய   
பாதாம்புஜ நாடக ஜயஜய. 63

போதாந்த புரேச சிவாகம   
நாதாந்த நடேச நமோநம. 64

ஜால கோல கனகாம்பர சாயக   
காலகால வனகாம்பர நாயக. 65

நாத பால சுலோசன வர்த்தன   
ஜாத ஜால விமோசன நிர்த்தன. 66

சதபரி சதவுப சதமத விதபவ   
சிதபரி கதபத சிவசிவ சிவசிவ. 67

அரகரவர சுபகர கரபவ பவ   
சிரபுர சுரபர சிவசிவ சிவசிவ. 68

உபல சிரதல சுபகண வங்கண   
சுபல கரதல கணபண கங்கண. 69

அபய வரத கரதல புரி காரண   
உபய பரத பதபர பரி பூரண. 70

அகர உகர சுபகர வர சினகர   
தகர வகர நவபுர சிர தினகர. 71

வகர சிகர தினகர சசிகர புர   
மகர அகரவர புரஹர ஹரஹர. 72

பரம மந்திர சகளா கன கரணா   
படன தந்திர நிகமா கம சரணா. 73

அனந்த கோடி குண கரகர ஜொலிதா   
அகண்ட வேதசிர கரதர பலிதா. 74

பரிபூரண ஞான சிதம்பர   
பதிகாரண நாத பரம்பர. 75

சிவஞான பதாடக நாடக   
சிவபோத பரோகள கூடக. 76

சகல லோக பரகாரக வாரக   
சபள யோக சரபூரக தாரக. 77

சத்வ போதக தாரண தன்மய   
சத்ய வேதக பூரண சின்மய. 78

வரகே சாந்த மகோதய காரிய   
பரபா சாந்த சுகோதய சூரிய. 79

பளித தீபக சோபித பாதா   
லலித ரூபக ஸ்தாபித நாதா. 80

அனிர்த கோப கருணாம்பக நாதா   
அமிர்த ரூப தருணாம் புஜ பாதா. 81

அம்போருக பத அரகர கங்கர   
சம்போ சிவசிவ சிவசிவ சங்கர. 82

சிதம் பிரகாசா பரம் பிரகாசா   
சிதம்பரேசா சுயம் பிரகாசா. 83

அருட் பிரகாசம் பரப் பிரகாசம்   
அகப் பிரகாசம் சிவப் பிரகாசம். 84

நடப் பிரகாசம் தவப் பிரகாசம்   
நவப் பிரகாசம் சிவப் பிரகாசம். 85

நாத பரம்பரனே பரநாத சிதம்பரனே   
நாத திகம்பரனே தசநாத சுதந்தரனே. 86

ஞான நடத்தவனே பரஞானி இடத்தவனே   
ஞான வரத்தவனே சிவஞான புரத்தவனே. 87

ஞான சபாபதியே மறைநாடு சதாகதியே   
தீன தாயாநிதியே பரதேவி உமாபதியே. 88

புத்தம் தரும் போதா வித்தம் தரும் தாதா   
நித்தம் தரும் பாதா சித்தம் திரும் பாதா. 89

நடுநாடி நடுநாடி நடமாடு பதியே   
நடராஜ நடராஜ நடராஜ நிதியே. 90

நடுநாடி யொடுகூடி நடமாடும் உருவே   
நடராஜ நடராஜ நடராஜ குருவே. 91

நடுநாடி இடைநாடி நடமாடும் நலமே   
நடராஜ நடராஜ நடராஜ பலமே. 92